དེ་ཡང་སྔར་པུར་རྒྱལ་བཙན་པོའི་རྒྱལ་རབས་ཀྱི་ཁྲི་ཐོག་མཇུག་མ་དར་མ་འུ་དུམ་བཙན་གྱིས་དབུས་གཙང་ཁུལ་དུ་འདུལ་བའི་བསྟན་པ་བསྣུབས་པའི་རྗེས་སུ་སྐྱེས་ཆེན་དམ་པ་གཙང་རབ་གསལ་དང་།གཡོ་དགེ་འབྱུང་།དམར་ཤྰཀྱ་མུ་ནེ་བཅས་མདོ་སྨད་ཕྱོགས་སུ་ཕེབས་ཏེ་བཞུགས།དེ་ནས་དུས་ཡུན་གང་འཚམས་སོང་རྗེས་དབུས་གཙང་མཁས་པ་མི་བདུན་གྱིས་མདོ་སྨད་དུ་སྡོམ་རྒྱུན་ཡོད་པར་ཐོས་ཏེ་དེར་གཤེགས།དེ་རྣམས་ཀྱིས་དགེ་སློང་དང་དགེ་བསྙེན་སོ་སོའི་སྡོམ་པ་ཞུས་ཏེ་ཕྱིར་ལོག་པའི་ལམ་དུ་ཡང་ཕྱི་མ་མི་ལྔ་བཞུད་པ་དང་འཕྲད་པར།ངེད་ཚོས་བསླབ་པ་ལེགས་པར་བླངས་ན་ཡོད་པས་འབོགས་པར་བྱེད་དོ་ཞེས་ཁོང་ལྔ་བོར་སོ་ཐར་གྱི་སྡོམ་པ་སྤྲད།དེ་ནས་དབུས་གཙང་ས་གནས་སོ་སོར་འདུལ་བའི་སྡེ་བཙུགས་ནས་བསྟན་པའི་མེ་རོ་བསླངས།